ანზორ ერქომაიშვილი

ანზორ ერქომაიშვილი (დ. 10 აგვისტო, 1940, ბათუმი, საქართველოს სსრ — გ. 31 მარტი, 2021, თბილისი) — ქართველი მუსიკოსი, პოლიტიკოსი, ფოლკლორისტი, ხელოვნების მუშაკი, საგუნდო დირიჟორი, ხალხური სიმღერების შემკრები. საქართველოს ხელოვნების დამსახურებული მოღვაწე (1969), თბილისის საპატიო მოქალაქე (2014).

 ბიოგრაფია 
დაიბადა დავით ერქომაიშვილისა და ეთერ გორდელაძის ოჯახში. იყო თვითნასწავლი მომღერლის, არტემ ერქომაიშვილის შვილიშვილი. არტემისვე რჩევით მიიღო უმაღლესი მუსიკალური განათლება, ჩააბარა კულტურულ-საგანმანათლებლო სასწავლებელში, შემდეგ კი თბილისის სახელმწიფო კონსერვატორიაში, რომელიც 1969 წელს დაამთავრა. ჯერ კიდევ სტუდენტმა დაიწყო გურული საგალობლებისა და ხალხური სიმღერების გადატანა ნოტებზე. კონსერვატორიაში დააარსა ამ სიმღერების შემსწავლელი ვოკალური ანსამბლი „გორდელა“.

1968 წლიდან იყო ვოკალურ ანსამბლ „რუსთავის“ ხელმძღვანელი. ანსამბლთან ერთად საგასტროლოდ გაემგზავრა საზღვარგარეთის მრავალ ქვეყანაში. 1972–1975 წლებში რუსთავის სამუსიკო სკოლის დირექტორი. გამოცემული აქვს მის მიერვე ჩაწერილი და გაშიფრული 7 ქართული (გურული) ხალხური სიმღერა (1972, მოსკოვი). გამოსაცემად მოამზადა კრებული „გურული ხალხური სიმღერები“.

2008 წელს გახდა საქართველოს პარლამენტის წევრი ოზურგეთის საარჩევნო ოლქიდან ერთიანი ნაციონალური მოძრაობის წარდგინებით. 2009 წლიდან შეწყვიტა საკანონმდებლო საქმიანობა და გახდა ფოლკლორის ეროვნული ცენტრის ხელმძღვანელი. 2014 წელს მიენიჭა თბილისის საპატიო მოქალაქის წოდება,„თბილისობა 2014“ — საბჭოთა დღესასწაულიდან ფუყე დღესასწაულამდე. „რადიო თავისუფლება“, 25.10.2014. დაჯილდოვდა ბრწყინვალების საპრეზიდენტო ორდენით (2020).

ავტორია წიგნებისა „ხმა უცნაური“, „ბაბუა“ (1980), „შავი შაშვი ჩიოდა“ (1988).

გარდაიცვალა 2021 წლის 31 მარტს, პირველ საუნივერსიტეტო კლინიკაში, COVID-19-ით გამოწვეული გართულებების შედეგად. დაკრძალულია მწერალთა და საზოგადო მოღვაწეთა მთაწმინდის პანთეონში.

 ჯილდოები, პრემიები და პრიზები 
 2020: ბრწყინვალების საპრეზიდენტო ორდენი ქართული საგუნდო მუსიკის, ფოლკლორის განვითარებისა და პოპულარიზაციის საქმეში შეტანილი განსაკუთრებული წვლილისათვის, ნაყოფიერი პედაგოგიური, საზოგადოებრივი მოღვაწეობისა და ქვეყნის წინაშე აღმატებული ღვაწლისათვის
 ივანე ჯავახიშვილის სახელობის პრემია
 შოთა რუსთაველის სახელობის სახელმწიფო პრემია
 ილია ჭავჭავაძის სახელობის პრემია
 ექვთიმე თაყაიშვილის სახელობის პრემია
 იაკობ გოგებაშვილის სახელობის პრემია
 ალბერტ შვაიცერის სახელობის პრემია

 ლიტერატურა 

  გეგეჭკორი ვ., ქართული ხალხური სიმღერის ოსტატები, წგნ. 1-3, თბ., 1954–1966;

 რესურსები ინტერნეტში 

 სქოლიო 

კატეგორია:ქართველი მომღერლები
კატეგორია:დაბადებული 10 აგვისტო
კატეგორია:დაბადებული 1940
კატეგორია:ბათუმში დაბადებულები
კატეგორია:თბილისის საპატიო მოქალაქეები (2014)
კატეგორია:საქართველოს VII მოწვევის პარლამენტის წევრები
კატეგორია:თბილისის სახელმწიფო კონსერვატორიის კურსდამთავრებულები
კატეგორია: ბრწყინვალების საპრეზიდენტო ორდენის კავალრები
კატეგორია:COVID-19-ის პანდემიით გარდაცვლილები საქართველოში
კატეგორია:გარდაცვლილი 31 მარტი
კატეგორია:გარდაცვლილი 2021
კატეგორია:მთაწმინდის პანთეონში დაკრძალულები